### NN 120/2018 (31.12.2018.), Presuda Visokog upravnog suda Republike Hrvatske poslovni broj: Usoz-44/18-4 od 29. studenoga 2018.

VISOKI UPRAVNI SUD REPUBLIKE HRVATSKE

2433

PRESUDA

Visoki upravni sud Republike Hrvatske u vijeću sastavljenom od sudaca toga suda Ljiljane Karlovčan-Đurović, predsjednice vijeća, Borisa Markovića, Lidije Rostaš-Beroš, Blanše Turić i Sanje Štefan, članova vijeća, uz sudjelovanje više sudske savjetnice Veseljke Kos, zapisničarke, u postupku ocjene zakonitosti općeg akta po službenoj dužnosti, na sjednici vijeća održanoj dana 29. studenoga 2018.

presudio je

Ukida se Odluka o kriterijima za sufinanciranje smještaja djece u predškolskim ustanovama u ostalim gradovima i općinama Primorsko-goranske županije te obrtima za obavljanje djelatnosti predškolskog odgoja i obrtima sa registriranom djelatnošću dadilje na području Primorsko-goranske županije (»Službene novine Primorsko-goranske županije« broj: 13/16.)

Obrazloženje

Upravni sud u Rijeci podnio je ovome Sudu zahtjev sukladno članku 83. stavku 2. Zakona o upravnim sporovima (»Narodne novine« 20/10., 143/12., 152/14., 94/16. i 29/17. – dalje: ZUS) radi pokretanja postupka po službenoj dužnosti.

Podnositelj u bitnome navodi da su poslovi iz samoupravnog djelokruga općine propisani u članku 19. stavku 1. podstavku 7. Zakona o lokalnoj i područnoj (regionalnoj) samoupravi odgoj i obrazovanje. Ističe da je Odluku donio općinski načelnik Općine Matulji pozivom na odredbu članka 51. Statuta Općine Matulji. Navodi da je odredbom Zakona o lokalnoj i područnoj (regionalnoj) samoupravi propisano, između ostalog, da predsjedničko tijelo jedinice lokalne i jedinice područne (regionalne) samouprave donosi odluke i druge opće akte kojima uređuje pitanja iz samoupravnog djelokruga jedinice lokalne odnosno područne (regionalne) samouprave (članak 35. točka 2.), kao i da predstavničko tijelo općine, grada i županije u svom samoupravnom djelokrugu donosi odluke i druge opće akte u skladu sa svojim statutom (članak 73. stavak 1.). Ističe da općinski načelnik, gradonačelnik odnosno župan zastupa općinu, grad, odnosno županiju te obavlja izvršne poslove u općini, gradu i županiji (članak 42. stavak 1. i članak 44. Zakona). Navodi da je iz sadržaja Odluke razvidno da ista ima sva obilježja eksternog opće akta općenormativnog karaktera, naime, osnovna obilježja takvog akta koja predstavljaju opće mjerilo za njegovo određenje.

Iako je iz Zakona o lokalnoj i područnoj (regionalnoj) samoupravi jasno da opće akte u svom samoupravnom djelokrugu donosi predstavničko tijelo općine, a općinski načelnik samo u slučaju kada takva ovlast proizlazi iz posebnog zakona o čemu nije riječ u konkretnom slučaju, smatra da je navedenu Odluku donijelo nenadležno tijelo jedinice lokalne samouprave što istu čini nezakonitom.

Predlaže da Visoki upravni sud cijelu Odluku ocjeni nezakonitom odnosno da ispita zakonitost odredbe članka 7. stavka 2. Odluke.

Donositelj akta, općinski načelnik Općine Matulji, pozvan je 1. listopada 2018. da se očituje na navode iz zahtjeva.

Donositelj akta, iako je zaprimio navedeni dopis dana 3. listopada 2018., nije se očitovao.

Odluka o kriterijima za sufinanciranje smještaja djece u predškolskim ustanovama u ostalim gradovima i općinama Primorsko-goranske županije te obrtima za obavljanje djelatnosti predškolskog odgoja i obrtima sa registriranom djelatnošću dadilja na području Primorsko-goranske županije (»Službene novine Primorsko-goranske županije« broj: 13/16. – dalje: Odluka) donesena je temeljem članka 51. Statuta Općine Matulji (»Službene novine Primorsko-goranske županije« broj: 26/09., 38/09., 8/13., 17/14., 29/14. i 39/15. – dalje: Statut). Navedenom odredbom članka 51. Statuta propisano je da općinski načelnik može posebnom odlukom urediti način obavljanja izvršne vlasti i odlučivanja te da općinski načelnik može osnivati stalna i povremena radna tijela radi proučavanja i razmatranja pitanja iz djelokruga načelnika i pripreme prijedloga odluke i drugih akata. Sastav, broj članova, djelokrug i način rada radnih tijela utvrđuje općinski načelnik posebnom odlukom.

Međutim, iz članka 1. Odluke jasno je vidljivo da se navedenom Odlukom utvrđuju kriteriji za sufinanciranje smještaja djece u predškolskim ustanovama u ostalim gradovima i općinama Primorsko-goranske županije, obrtima za obavljanje djelatnosti predškolskog odgoja i obrtima sa registriranom djelatnošću dadilja na području Primorsko-goranske županije ukoliko se upis djece nije mogao obaviti u Dječjem vrtiću Matulji. Dakle, Odlukom su jasno uređeni poslovi iz samoupravnog djelokruga Općine propisani odredbom članka 19. stavka 1. podstavka 4. i 7. Zakona o lokalnoj i područnoj (regionalnoj) samoupravi, dakle, poslovi brige o djeci i odgoja i obrazovanja.

Prema odredbi članka 35. stavka 1. točke 2. Zakona o lokalnoj i područnoj (regionalnoj) samoupravi (»Narodne novine« 33./01., 60/01., 129/05., 109/07., 125/08., 36/09., 150/11., 144/12., 19/13., 137/15. i 123/17.) predstavničko tijelo donosi odluke i druge opće akte kojima uređuje pitanja iz samoupravnog djelokruga jedinice lokalne odnosno područne (regionalne) samouprave.

Kako se u konkretnom slučaju radi o pitanju iz samoupravnog djelokruga jedinice lokalne samouprave, poslovima odgoja i obrazovanja i brige o djeci u smislu članka 19. navedenog Zakona, osporenu Odluku nije donijelo nadležno tijelo jedinice lokalne samouprave.

Naime, iz odredbe članka 35. stavka 1. točke 2. navedenog Zakona jasno proizlazi da predstavničko tijelo donosi odluke i druge opće akte kojima se uređuju pitanja iz samoupravnog djelokruga jedinice lokalne samouprave. Kako je načelnik općine izvršno tijelo jedinice lokalne samouprave sukladno odredbi članka 39. navedenog Zakona, načelnik nije ovlašten na donošenje sporne Odluke.

Prema zaključku o pravnom shvaćanju sa sjednice sudaca Visokog upravnog suda Republike Hrvatske broj 6 Su-343/2018-3 od 15. lipnja 2018.: »Općenormativni akti neovlaštenih donositelja mogu biti predmet ocjene zakonitosti u objektivnom upravnom sporu«.

S obzirom na navedeno te na činjenicu da je neovlašteni donositelj donio spornu odluku trebalo je temeljem odredbe članka 86. stavka 3. ZUS-a riješiti kao u izreci.

Prema odredbi članka 86. stavka 4. ZUS-a ukinuta Odluka prestaje važiti danom objave u »Narodnim novinama«.

Poslovni broj: Usoz-44/18-4
 Zagreb, 29. studenoga 2018.

Predsjednica vijeća
 Ljiljana Karlovčan-Đurović, v. r.